
A Szent Erzsébet-kultusz Magyarországon és Portugáliában

A 13. század lelkiségét a személyesség és az Isten felé fordulás jellemzi. Ennek a belső megújulásnak egyik képviselője a ferences rend, mert tagjai önkéntes szegénységet vállalva életüket Istennek és a rászorulók megsegítésének szentelték.
Árpád-házi Szent Erzsébet alakja a középkori Európában szintén reflektál a kor igényeire és sajátos lelkiségével képviseli a megújuló női szentséget. Nagy hatással volt kora társadalmára és a halál után kialakult kultusz Európa szerte elterjedt. Ez mind vallási, mind politikai szempontból említésre méltó.

Portugáliai Szent Erzsébet (Izabel), aragón királylány volt és portugál királynő lett a 14. században. A két szent nevükön és sajátos lelkiségükön kívül még közös felmenőkön is osztozkodik. Egyrészt dinasztikus, másrészt szellemi-kulturális kötelék kapcsolja össze a két szentet és a két országot, mely kapcsolatot jelen dolgozatban közelebbről is megvizsgálok.
Módszeremet tekintve, megvizsgáltam a rendelkezésemre álló magyar és portugál szakirodalmat, többek között egy 14. századi óportugál kéziratot, mely a szent életéről és legendáiról szól.

Ami a dolgozat jövőjét illeti, a téma egyediségének köszönhetően rengeteg felé lehet továbbindulni. Ebben a fázisban arra próbáltam választ kapni, hogy vajon milyen úton juthatott el a Szent Erzsébet-kultusz az Ibériai-félszigetre. Emellett tervezem a jelenleg birtokomban lévő 14. századi Portugáliai Szent Erzsébet életrajzát teljesen lefordítani és a két szent legendáriumát alaposabban összehasonlítani.



